Celebracion di Pasco y Aña Nobo na Aruba 





Celebracion di Pasco na Aruba ta mescos 
cu hopi otro pais. E festividadnan ta un 
combinacion di e conmemoración di 
nacemento di Hesus. Aruba tin un variedad 
di celebracion durante aña y no ta pornada 
nos isla ta wordo yama “Un isla felis”. 
Motibo di e variedad di celebracionnan ta 
debi na e adaptacion di hopi cultura di 
varios parti di mundo di e imigrantenan cu 
a bin establece aki. Fuera di celebra 
Sinterklaas y Zwarte Piet nos hendenan 
realmente ta celebra e nacemento di Niño 
Hesus cu generalmente ta trece e espirito 





pr Pasco ento di e comunidad. 


Preparacion pa Pasco y Afia Nobo tabata cu 
cada ken ta percura pa nan cas ta limpi, geverf 
y e sabana ta limpi bari. E basora tabata 
wordo traha di blaachi seco di mata mara 
hunto riba un palo largo. Como cu verf no 
tabata obtenibel e tempo ey, nan ta lanta 
mainta tempran, sea cana of bay riba burico 
pa busca kalki pa mexcla cu aloè pa verf e cas. 
E kalki aki mayoria biaha tabata obtenibel 
riba rif. Pa core cu e mal spirito y trece suerte 
y bendicion, nan ta tira aloè den e verf. 
Tambe esaki ta pa haci e verf seca mas lihe. ; 
Esaki e tempo ey nan tabata yama blancha cas. Na mes momento nan tabata busca santo 
blanco pa basha riba e vloer y dilanti di e porta, como cu e tempo ey no tabatin vloer di 
cement of mosaico. Ta mas despues a bin linoleum pa pone riba vloer. Sencia cas prome cu 














dianan di fiesta pa core cu mal spirito y trece suerte a bira un tradicion. Kerstboom e tempo ey 
no tabata ni conoci, asina ta cu nan tabata bay den cunuco coy un mata di leli pone un sinta 
cora y un flor y colg'e riba muraya di e cas. 


E tempo aya no tabatin loke tin awo, esta e 
celebracion di “Noche Buena”, unda cada 
famia ta contribui cu cuminda y bebida, 
canta aguinaldo y pasa bon. Pco prome cu 
12'or mei anochi, tur hende ta sinta y 
desfruta di un dushi cuminda acompaia cu 
un kelki di champagne. E muchanan ta pasa 
bon pa motibo cu bou di e mata di 
kerstboom tin hopi regalo cu cada famia ta 
contribui pa nan. E momento cu mei anochi 
yega, tur presente ta desea otro un bon 





Pasco y partimento di regalo pa muchanan ta tuma luga, cu nan cara asina contento. 


Otronan lo bisti di mas bunita posibel pa bay 
atende e sacrificio di misa di mei anochi pa 
ricibi bendicion. Den e tempo ey nos 
hendenan homber tabatin e custumber di bisti 
flus pa bay misa. Hendenan muhe cu nan shal 
of sikiera un lenso riba cabes. Despues di 
misa y desea otro un bon Pasco, nan ta bay 
cas pa come nan cumindanan tradicional. 
Awendia santo sacrificio di misa ta den e 
estilo di Nobena, nuebe dia tras di otro, pa 
5”or di marduga. Otronan ta celebra Pasco 
mainta pa habrimento di regalo y e desayuno 
tradicional. Portanan di cas ta keda habri henter dia. pa warda bishita di famia y amigonan y 
esaki tabata hopi. 





Cuminda tabata carni di carne y cabrito cu tabata na abundancia na Aruba. E Spafionan a trece 
masha hopi cabrito cu hasta nan a yama nos isla como: “Isla de Cabras”. Esaki ta pa ki ora 
nan bin aki, nan por a mata un cabrito pa haya cuminda fresco. E soppi di carne of cabrito cu 
pan boyo tabata un mester. Bebida tabata e cucui traha aki mes pa hendenan muhe y rom y 
janefro pa hende homber, como cu cerbes tabata scars. 


Algun tabatin celebracion anochi na cas of celebra na un club social. E tempo aya e pista di 
baile di santo den un cura sera cu palma di coco. Caha di orgel tabata e faborito pa balia te ora 
solo sali. 


Un otro tradicion cu a bini for di Venezuela ta e aguinaldo. Canticanan di Pasco y gaita den 
diferente cas, pero tambe den centronan comercial y tiendanan. Gaita ta un estilo di musica 
folklor di Maracaibo den e estado di Zulia. E gruponan di gaita local ta compone mas tanto di 
grupo di mucha muhe cu ta canta cu nan stem angelico mienstras nan ta balia den un manera 
coreografico. 


Afia Nobo tabata hopi simpel compara cu awendia. Nos hendenan tabata mata un carne of un 
porco pa asina tin bastante cuminda pa e dianan di fiesta. Casi ningun hende ta bay drumi 
bispo di Afia Nobo. Nan ta tuma algun betro y saborea an cuminda crioyo. Net prome cu 
12'or mei anochi tur hende mester sali pafo di cas pa yama bonbini na e aña nobo door di 
scucha e sonido di klok di misa, un tiro di scopet of hasta un dinamiet. Otronan ta bay misa di 
mei anochi, bin cas y warda bishita di 
famia. 





Awendia bispo di Afia Nobo kier meen un 
anochi di tira clapchi sin fin, unda cu bo 
bira, restaurantnan cu nan specialidadnan y 





hopi fiesta pa atende. Dianan di fiesta y celebracionnan ta parti di e cultura di Aruba. 
Tiramento di clapchi ta cuminsa un siman prome cu Aña Nobo pa anuncia cu e aña ta 
cabando y un otro ta cuminsa. Despues cu Lago a bin, ansiosamente esnan di San Nicolas y 
becindario tabata warda e barconan mara na waf pa zona nan pito net 12’or. Tur hende ta 
desea otro un Bon Aña, bay paden y dal un betro y algnn coy come. Aki sea nan ta spera riba 
un Dande of bay bishita famia mas cerca, specialmente tuma bendicion di e wela of welo. E 
bishitanan aki ta sigui henter dia. 


Manera den mayoria paisnan, tiramento di clapchi mei anochi ta marca e cuminsamento di 
Aña Nobo na Aruba. E show spectacular aki por wordo mira tur rond di nos isla pero e miho 
luga ta riba un sero halto pa un spetaclo aplastante. Un otro tradicion ta e cendemento di 
pagara net prome cu e habrimento di aña sea na cas of e negoshinan pa seramento di aña. 
Hunto cu e tiramento di pagara, e negoshinan ta inclui un grupo di aguinaldo of Dande. Tur 
esaki ta pa core cu mal spirito y trece suerte. Ta ser bisa cu Aruba ta na candela mei anochi pa 
motibo di tanto pagara na casi tur cas pa yama bonbini na e aña nobo. Tambe ta ser bisa cu 
como cu Venezuela ta asina cerca di nos, e hendenan di Punto Fijo ta establece nan 
campamento simannan prome cu Aña Nobo habri pa loer e spetaclo aki. 








Un di e floklornan di mas bieu di Aruba ta 
e Dande cu fortunadamente ainda ta existi 
den cierto barionan. E serenata aki a casi 
perde su balor y existencia pa motibo cu e 
generacion nobo no a siña di aprecia esaki. 
Ki tempo Dande a cuminsa, ningun hende 
sa, pero e tabata hopi popular di comienso 
di siglo. Asina cu Aña Nobo habri, varios 
grupo di musiconan ta sali pa duna e 
bendicion na casnan di famia, bisifianan y 
amigonan y tur esnan cu ta desea di ricibi 
nan. E instrumento usa tabata e violin, 
guitara y tambu. E musica y alegria ta 
cuminsa na porta cu e cantante pidiendo 





Dios Su bendicion pa e famia deseando cada miembro di famia suerte pa e aña nobo. E otro 
cantantenan ta responde den coro “Ay Nobe” despues di cada deseo mientras e cantante ta 
pasa su sombre pa un gesto. Antes ta cuminda ta wordo poni den e sombre, pero awendia 
esaki a cambia pa placa. 


E Dande di Aruba ta berdaderamente e tradicion real 
pa motibo cu na ningun isla den Caribe tin a tradicion 
aki. E palabra Dande a bin di e palabra Spaño 
Dandare cu ta nifica bay den un paranda di un luga 
pa otro. E lirico ta varia un poco dependiendo cuanto 
miembro di famia ta presente, como cu e lirico den 
actualidad ta desea cada uno door di menciona e 
persona su nomber y un Bon Aña yen di bendicion, 
salud y prosperidad. E cantane mester demonstra e 
abilidad pa improvisa mientras placa ta wordo tira 








den e sombre pa suerte. Despues di e Dande, e grupo ta canta un paar di piesa mas y e doño di 
cas ta ofrece algo di bebe y come. 


Despues di e bebida y cuminda, nan ta sigui pa otro famianan. Hopi biaha e famia ta uni nan 
mes cu e grupo y asina e grupo ta bira mas grandi bishitando cas pa cas. Esaki ta continua te 
laat anochi di Afia Nobo. Cansa y contento, e grupo ta kibra, pero no prome cu parti e placa. 
Semper un Dande ta bonbini pa motibo cu e hendenan ta kere cu esaki enberdad ta trece 
suerte y felicidad. 


Manera menciona anteriormente, por poco nos a perde e tradicion aki sino ta pa un grupo 
local concerni cu a dicidi pa mantene e tradicion aki bibo. Un di e personanan aki sin duda ta 
Sr. Harry Croes. Hasta a bin festival cu hende grandi y muchanan ta wordo invita pa participa. 
Esaki ta wordo organisa specificamente pa e Dande pasa di un generacion pa otro. Esaki ta 
logrando pasobra ora bo wak bon cuanto di nos hobennan ta participa ta increibel. Festivalnan 
cu ta cuminsa anochi y ta termina pa su mañan mainta cu masha hopi di nos grandinan y 
chikitinnan. 


Un tradiicon similar cu a cuminsa na San Nicolas pa un grupo di Boneriano cu a bin biba aki 
na Aruba tempo cu e refineria di Lago a habri, tabata e Grupo di Mascarada. E tabata mescos 
cu e Dande, esta pasa cas pa cas, pero e diferencia tabata cu nan tabata bisti den un bistir 
masha bunita y colorido, manera Zwarte Piet. Nan tabata duna un bunita show den sabana di 
cada cas, otronan den boto of pisca, of toreamento. 


E espirito di dianan di fiesta na Aruba lo no ta 
completo sin un bishita pa mira e lusnan y 
decoracionnan di Pasco na diferente sito di | 

cas y rotonde. Tambe tur hende tabata bay 
den Lago Colony pa admira e strea grandi 

260 pia halto cu miles di lus. Esaki ta wordo 
converti den un kerstboom gigantesco cu 
tabata draai den tur direccion.. Hopi fotografo 
tabata bay riba un cierto dia cu Lago ta para e 
strea asina duna nan un bon oportunidad pa saca un bunita potret. Esaki a termina dia cu Lago 
a sera dia 31 di maart 1985. 

Tin un diferencia den e celebracion den pasado compara cu awendia. Antes esaki tabata 
wordo celebra den un ambiente familiar pa motibo di e union familiar di antes. Por ehempel, e 
tempo aya, e grupo di aguinaldo y di Dande tabata bishita cas manera un famia. Pero awo bo 
tin cu paga pa haya un grupo si bo tin suerte. El a bira mucho comercialisa. 

